作者:劉克莊
標題:沁園春
內容:我夢見君，戴飛霞冠，著宮錦袍。與牧之高會，齊山詩酒，謫仙同載，採石風濤。萬卷星羅，千篇電掃，肯學窮兒事楚騷。掀髯嘯，有魚龍鼓舞，狐兔悲嗥。英雄埋沒蓬蒿。誰摸索當年劉與曹。嘆事機易失，功名難偶，誅茅西崦，種秫東皋。柵有雞豚，庭無羔雁，道是先生索價高。人間窄，待相期海上，共摘蟠桃。